Producătorul de țigarete British American Tobacco (BAT) a început, la Ploiești, producția consumabilelor de tutun pentru glo™, denumite Neostiks, cu intenția de a exporta 85% din volum, ministrul Finanțelor, Eugen Teodorovici, prezent la eveniment, încurajând compania să transfere pe piața locală cât mai mult din producția realizată astăzi în Bulgaria, cu promisiunea că autoritățile vor asista un astfel de demers printr-o schemă de ajutor de stat, inclusiv cu sprijin pentru export.

Compania spune că va investi 800 milioane euro în următorii 5 ani în fabrica de la Ploiești, generând, într-o primă etapă, 200 locuri de muncă, suplimentar celor circa 800 de angajați actuali. Fabrica din România va fi unicul furnizor de neostik-uri din Europa.

În prezent, 60% din produsele fabricate de companie în România sunt exportate.

În luna decembrie, BAT a lansat în România, în premieră pentru Europa, glo™, cel mai nou produs de încălzire a tutunului destinat fumătorilor adulți. Acesta va concura IQOS, produsul similar al Philip Morris, realizat la fabrica sa de la Otopeni, care exportă deja rezerve de tutun destinate IQOS.

glo™ este un device care, precum cel concurent al Philip Morris, IQOS, încălzește și nu arde tutunul.

Fabrica British American Tobacco de la Ploiești este, în momentul de față, a doua cea mai importantă fabrică din Europa pentru grup.

La rândul său, concurentul Philip Morris International a anunțat în vara anului trecut că investește 490 de milioane de euro pentru a transforma fabrica de țigări din Otopeni într-o unitate de producție a rezervelor din tutun folosite împreună cu dispozitivele IQOS. Investiția a presupus și crearea a 300 noi locuri de muncă, adițional celor peste 670 de angajați ai fabricii.

Philip Morris a mai deschis, la București, Cluj-Napoca și Constanța, trei magazine pentru dispozitive electronice de fumat IQOS.